**RESYME` OG SPØRSMÅL FRA DAGENS TALE, DATERT 08.03.2020,**

**V/ pastor Gjermund Igland**

**TEMA: «Død i gryta»**

Teksten er hentet fra;

2. Kongebok 4.38-41

Det gamle testamentet åpenbarer seg i det nye testamentet.

Teksten om «døden i gryta», handler om at uvitenhet er farlig. En tvilsom «kokk» som fikk slippe til og ingen visste at han ville servere dem mat som var skadelig. Historien forteller at gudsmannen Elisja jevnet det hele ut med mel, så maten ble spiselig.

I dag «serveres» det mye som er «farlig» og usant, (eks. gjennom politikk, media osv) og vi kan la oss lure dersom vi er uvitende om hva Guds ord sier. Det er avgjørende for oss å kjenne sannheten gjennom skriftene (Matt.22.29). Uvitenheten vil vokse dersom man ikke tar til seg Guds ord. Vi må holde fast på betydningen av å memorere bibelvers og oppmuntre hverandre til å dele og gjenta Guds ord( 2.Tim.3.14-15 og 5.Mos.6.)

Vi må vite hvor vi skal gå, når vi ikke vet hva vi skal gjøre. Bibelen oppmuntrer oss til «Søk først Guds rike og Hans rettferdighet». Da kommer vi i kontakt med Guds rike.

Vi kan som gudsmannen peke på hvetekornet(melet). I Joh.12.24 taler Jesus om sin død og omtaler seg selv som hvetekornet. «Hvetekornet» som ble knust for våre misgjerninger.

Det er mange som stiller spørsmålstegn ved Guds godhet i dag og henviser til alt det onde som skjer i verden. Bibelen er tydelig på at det er menneskets indre ondskap som selv skaper det onde som skjer(Mark.7.21-23).Derfor trenger vi at Jesus kommer inn i våre liv. Vår oppgave er å løfte frem troens ord så folk skal forstå rikdommen i det.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.